Zuma se eie woorde | Netwerk24
Zuma se eie woorde
Deur Llewellyn Prince en Philda Essop 15 Julie 2019 20:02
Oudpres. Jacob Zuma Maandag tydens sy getuienis voor die Zondo-kommissie van ondersoek na staatskaping. Foto: Felix Dlangamandla
Oudpres. Jacob Zuma het Maandag op die eerste dag van sy verskyning voor die Zondo-kommissie vriend en vyand verras én selfs geskok met sy hoogs dramatiese getuienis.
Van sy sterkste uitsprake is:
''Ek was langer as 'n dekade die onderwerp van praatjies in die land. Ek is belaster, as die koning van korrupte mense uitgemaak, die mees korrupte en allerlei ander name gegee.''
''Daar was 'n veldtog om my te verwyder en 'n wens dat ek moet verdwyn.''
"Ek het in 1990 'n intelligensieverslag gekry dat daar drie intelligensie-organisasies is wat beplan het om karaktermoord op my te pleeg."
"Ek het 'n probleem daarmee dat algemene korrupsie staatskaping genoem word. Beteken dit dat die regters, parlement en regering almal gekaap is?"
"Geeneen van al die oudpresidente voor my is voor 'n kommissie gedaag nie. Maar ons moet dit met Zuma doen."
"Adv. Ngoako Ramatlhodi het (voor die kommissie) getuig dat ek die land (aan die Guptas) opgeveil het. Wat 'n oordrywing deur 'n prokureur. Het ek Tafelberg of Johannesburg opgeveil? Dit is 'n leuen. Daar bestaan nie so iets nie."
"Adv. Ngaoko Ramatlhodi is as student in Lesotho gewerf om 'n (apartheid-)spioen te wees."
"Mense vergeet dat ek ook 'n familie het wat nie leuens oor my wil hoor nie."
"Ek het die ANC (kort voor sy afdanking as staatshoof) gevra wat ek verkeerd gedoen het. Hulle kon my nie antwoord nie."
"Wat is verkeerd daarmee om vriende met die Guptas te wees? Niks. Ander mense is ook vriende met hulle."
"Ek het nooit enigiets onwettigs met die Guptas gedoen nie."
"Ek het die voorstelle vir 'n naam vir hul nuwe koerant gegee en hulle het van die naam New Age gehou."
"Sommige mense weet ek weet dinge oor hulle en daarom hou hulle nie van my nie. Ek het my dekades lank gedra, maar hulle het my nou te veel uitgelok."
"Ek het pogings oorleef waarin hulle my wou doodmaak. Mense wou my vergiftig of is opdrag gegee om dit te doen."